അലഞ്ഞുതിരിഞ്ഞു നടന്ന വ്യക്തിയെ ശാന്തിഭവന് ഏറ്റെടുത്തു അന്പലപ്പുഴ: പുന്നപ്ര വാട്ടര് ഹൗസിനു സമീപം അലഞ്ഞുതിരിഞ്ഞു നടന്ന വ്യക്തിയെ ശാന്തിഭവന് ഏറ്റെടുത്തു. പരിസരവാസികള് ശാന്തിഭവന് മാനേജിംഗ് ട്രസ്റ്റി ബ്രദര് മാത്യു ആല്ബിനെ വിവരം അറിയിച്ചതിന്റെ അടിസ്ഥാനത്തില് ശാന്തിഭവന് അധികൃതരാണ് ഇദ്ദേഹത്തെ ഏറ്റെടുത്തത്. ഏകദേശം 50 വയസു പ്രായം തോന്നിക്കുന്ന വ്യക്തി തന്റെ പേര് എനര്ജിത് മിസ്തിരി എന്നാണെന്നും ബീഹാര് സ്വദേശിയാണെന്നും ബ്രദര് മാത്യു ആല്ബിനെ അറിയിച്ചു. താന് കേരളത്തില് ഒരു തൊഴില് അന്വേഷിച്ചു എത്തിയതാണ്, ഇടയ്ക്ക് ഒരു വാഹനാപകടത്തില് പരിക്കു പറ്റി ആശുപത്രിയിലായെന്നും തുടര്ന്നു തിരികെ പോകാന് വഴിയില്ലാതെ അലഞ്ഞുതിരിഞ്ഞു നടക്കുകയായിരുന്നു എന്നും കൂട്ടിച്ചേര്ത്തു. ആയതിനാല് ഇദ്ദേഹത്തെക്കുറിച്ച് എന്തെങ്കിലും വിവരം ലഭിക്കുന്നവര് ശാന്തിഭവനുമായി ബന്ധപ്പെടണമെന്ന് ബ്രദര് മാത്യു ആല്ബിന് അറിയിച്ചു. ഇത്തരത്തില് ദിവസേന അന്തേവാസികളുടെ എണ്ണം ശാന്തിഭവനില് വര്ധിച്ചുവരുന്ന സാഹചര്യത്തില് സുമനസുകളുടെ സഹായം തുടര്ന്നും ശാന്തിഭവന് ഉണ്ടാവണമെന്ന് ബ്രദര് മാത്യു ആല്ബിന് അഭ്യര്ഥിച്ചു.